Folketing
1997-12-17

Strukturforbedringer, kaldes det, og hurtigere aktivering samt mere effektivitet i arbejdsformidlingen. Der kan spares i alt 4-5 mia. kr. Og fra uddannelserne på arbejdsmarkedet, uddannelsesindsatsen også under uddannelsesorloven og flere andre uddannelsesområder skaffer man med et snuptag mere end 3 mia. kr. Også her er der nogle afgørende spørgsmål til Venstre og De Konservative: Hvad sker der med de 30.000 mennesker, som blot sendes uden for dagpengesystemet? Der er ingen som helst konsekvenser for betalingen af straksaktiveringer og andre af de ord, vi ellers får serveret. Der er intet overlevelsesgrundlag for 30.000 mennesker fra den 1. april 1998. Skal kommunerne afholde disse udgifter? Skal der slet ikke være nogen muligheder for at overleve? Og et andet spørgsmål: Hvorfor er dog uddannelse af arbejdskraften af Venstre og De Konservative udset til at være det mest markante nedskæringsområde? Det rimer ikke med et ellers udtalt ønske om at medvirke til at fremtidssikre det danske samfund, men det er måske også bare en parole.